DOG Núm. 50 Venres, 13 de marzo de 2015 Páx. 10262\nO 28 de decembro de 2013 publícase no Boletín Oficial del Estado a Lei 25/2013, do 27 de decembro, de impulso da factura electrónica e creación do Rexistro Contable de Facturas no sector público. Esta lei ten carácter básico, e os seus preceptos son de aplicación para as administracións públicas, entre elas para a Comunidade Autónoma de Galicia.\nA lei crea a figura do Rexistro Contable de Facturas. Esta figura, diferente dos rexistros administrativos, créase coa finalidade de rexistrar todas as facturas que emiten os provedores das administracións públicas, e de contribuír ao control e coñecemento da súa tramitación e á mellora dos períodos de pagamento aos provedores.\nComo parte da mellora no procedemento de pagamento das facturas, a lei promove a centralización na recepción das facturas por parte das administracións públicas, e establece a obriga de que cada comunidade autónoma dispoña dun Punto xeral de entrada de facturas electrónicas no cal se deben presentar todas as facturas electrónicas dirixidas tanto á Administración xeral da Comunidade Autónoma como ás entidades que dependen dela e nas cales concorren os requisitos para seren consideradas administracións públicas pola normativa que regula a contratación pública.\nCon posterioridade, o Ministerio de Facenda e Administracións Públicas aproba a Orde HAP/492/2014, do 27 de marzo (BOE do 29 de marzo), pola que se regulan os requisitos funcionais e técnicos do Rexistro Contable de Facturas das entidades do ámbito de aplicación da Lei 25/2013.\nA Administración autonómica, pioneira na materia de facturación electrónica, xa dispón desde hai anos do Sistema Electrónico de Facturación (SEF). Este sistema, regulado no Decreto 3/2010, do 8 de xaneiro (DOG do 25 de xaneiro), e na Orde da Consellería de Facenda do 12 de febreiro de 2010 (DOG do 16 de febreiro), permite a recepción centralizada das facturas electrónicas e o seu tratamento na Administración xeral da Comunidade Autónoma e nas demais entidades adscritas ao sistema. A Lei 11/2013, do 26 de decembro, de orzamentos xerais da Comunidade Autónoma de Galicia para o ano 2014, establece na disposición adicional vixésimo segunda que as facturas electrónicas se presentarán no Sistema Electrónico de Facturación. Hoxe en día o sistema é utilizado pola totalidade dos organismos autónomos e axencias públicas autonómicas dependentes da Comunidade Autónoma de Galicia. Tamén é utilizado por diversas entidades públicas de natureza empresarial dependentes da Xunta de Galicia.\nO deseño e a operatividade do SEF proporcionan a este sistema todas as ferramentas necesarias para dar cumprimento á nova Lei 25/2013 e á Orde HAP/492/2014.\nA Lei 25/2013 atribúe as competencias relativas á xestión do Rexistro Contable de Facturas ao órgano ou unidade administrativa que teña atribuída a función de contabilidade, e sitúa o rexistro contable baixo a dependencia funcional das oficinas contables. Na Comunidade Autónoma de Galicia, o Decreto 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, atribúe á Intervención Xeral da Comunidade Autónoma, dependente da Consellería de Facenda, a función de centro directivo da contabilidade pública de Galicia, polo que lle debe corresponder como tal o papel de centro directivo do novo Rexistro Contable de Facturas da Comunidade Autónoma de Galicia.\nEn consideración co exposto, de conformidade co Decreto 3/2010, do 8 de xaneiro, polo que se regula a factura electrónica e a utilización de medios electrónicos, informáticos e telemáticos en materia de contratación pública da Administración da Comunidade Autónoma de Galicia e entes do sector público dependentes dela; en cumprimento do previsto na disposición derradeira segunda da Orde HAP/492/2014, do 27 de marzo, pola que se regulan os requisitos funcionais e técnicos do Rexistro Contable de Facturas das entidades do ámbito de aplicación da Lei 25/2013, e en virtude das función atribuídas polos artigos 34.6 e 38 da Lei 1/1983, do 22 de febreiro, de normas reguladoras da Xunta de Galicia e da súa Presidencia,\nEntidade: para os efectos desta orde, considérase entidade cada un dos suxeitos con personalidade xurídica propia que, en virtude da normativa vixente, leve unha contabilidade diferenciada e deba presentar ou render contas de forma separada.\nOficina contable: para os efectos desta orde, considérase oficina contable o órgano, unidade administrativa ou departamento, calquera que sexa a súa denominación, que, dentro de cada entidade, teña atribuída a xestión da contabilidade.\nÓrgano xestor: para os efectos desta orde, considéranse órgano xestor os órganos, unidades administrativas ou departamentos, calquera que sexa o seu rango ou denominación, que, en función da organización propia de cada entidade, participan no proceso de xestión e tramitación das facturas emitidas polos provedores. Non se inclúen no concepto de órgano xestor os rexistros administrativos polas actuacións que realicen na recepción e distribución das facturas presentadas ante os eles.\nArtigo 4. Punto xeral de entrada de facturas electrónicas e obriga de facturación electrónica\n4.1. Establécese o Sistema Electrónico de Facturación da Xunta de Galicia (SEF) como Punto xeral de entrada das facturas electrónicas para todas as entidades incluídas no ámbito de aplicación desta orde.\n4.2. Todos os provedores que entregasen bens ou prestasen servizos a calquera das entidades incluídas no ámbito de aplicación desta orde poderán expedir e remitir factura electrónica.\n4.3. En todo caso, estarán obrigadas ao uso da factura electrónica e á súa presentación a través do Punto xeral de entrada as entidades seguintes:\n4.4. Non obstante, quedan excluídas da obriga de facturación electrónica as facturas de importe igual ou inferior a 5.000,00 euros e as emitidas polos provedores de servizos prestados no exterior.\nArtigo 5. Rexistro Contable de Facturas\nO Rexistro Contable de Facturas da Comunidade Autónoma de Galicia é único. Cada unha das entidades incluídas no ámbito de aplicación desta orde xestionará exclusivamente a parte do rexistro relacionada coa súa entidade.\nO Rexistro Contable de Facturas estará integrado co Sistema electrónico de facturación da Xunta de Galicia (SEF) co obxecto de rexistrar todas as facturas e de proporcionar ao sistema contable a información necesaria para o seguimento e o cumprimento dos compromisos de pagamento e para a determinación do período medio de pagamento a provedores. O SEF dará o soporte necesario para o correcto funcionamento do Rexistro Contable de Facturas e a súa distribución aos órganos xestores competentes para a súa tramitación.\nAnotaranse no Rexistro Contable as variacións de estado na tramitación das facturas indicando, cando menos, se a factura está conformada, rexeitada, se foi contabilizada a obriga recoñecida, se foi pagada ou se foi devolta.\nO sistema de información contable e o SEF proporcionaranlle á oficina contable a información necesaria para o seguimento do cumprimento dos compromisos de pagamento e para a determinación dos períodos medios de pagamento aos provedores.\nArtigo 6. Competencias\n6.1. Correspóndenlle á Intervención Xeral da Comunidade Autónoma a responsabilidade funcional do Rexistro Contable, a dirección xeral do seu funcionamento e a definición dos procedementos de integración e interrelación deste co sistema de información contable.\nA Intervención Xeral da Comunidade Autónoma terá acceso en calquera momento a toda a información que conste no Rexistro Contable de Facturas e a toda a documentación xustificativa que dea soporte ás anotacións realizadas.\n6.2. Correspóndelle á oficina contable de cada unha das entidades incluídas no ámbito de aplicación desta orde a xestión do Rexistro Contable de Facturas no ámbito propio da súa entidade, e de acordo cos criterios xerais establecidos pola Intervención Xeral da Comunidade Autónoma.\nCorrespóndelle á oficina contable de cada entidade a explotación da información para a elaboración dos informes a que se refire o artigo 15 desta orde.\n6.3. Correspóndelles aos órganos xestores destinatarios das facturas a correcta mecanización no Sistema Electrónico de Facturación dos datos das facturas emitidas en papel.\n6.4. O Centro Informático para a Xestión Tributaria, Económico-Financeira e Contable (Cixtec) será o responsable de dar o soporte técnico necesario para a implantación e o mantemento do Rexistro Contable de Facturas, de acordo cos criterios que determine a Intervención Xeral da Comunidade Autónoma.\nArtigo 7. Obriga da anotación\nA anotación no Rexistro Contable de Facturas é requisito previo necesario para a tramitación do recoñecemento da obriga derivada das prestacións realizadas.\nA obriga establecida no parágrafo anterior afecta todas as facturas recibidas polas entidades incluídas no ámbito de aplicación, con independencia do seu importe e da forma de tramitación. Esta obriga afecta especialmente as facturas emitidas en papel ao abeiro do disposto no artigo 4 desta orde.\nNon obstante, quedan exceptuadas da obriga da anotación previa no Rexistro Contable, sempre que sexan de importe igual ou inferior a 5.000,00 euros:\na) As facturas presentadas en papel que teñan por destinatario centros docentes públicos non universitarios dotados de autonomía de xestión económica conforme o Decreto 201/2003, do 20 de marzo.\nb) As facturas presentadas en papel que teñan por destinatario os centros que presten servizos nas carteiras de servizos de atención á dependencia e de atención á autonomía no marco da Lei 13/2008, do 3 de decembro, de servizos socias de Galicia, e do Decreto 149/2013, do 5 de setembro, polo que se define a carteira de servizos sociais para a promoción da autonomía persoal e a atención ás persoas en situación de dependencia e se determina o sistema de participación das persoas usuarias no financiamento do seu custo.\nA persoa titular da Consellería de Facenda poderá ampliar estas excepcións a outros supostos, logo de informe da Intervención Xeral da Comunidade Autónoma.\nArtigo 8. Procedemento de tramitación de facturas electrónicas\nArtigo 9. Procedemento de tramitación de facturas en soporte papel\nArtigo 10. Anulación de facturas\nO provedor ou presentador dunha factura emitida contra calquera das entidades incluídas no ámbito de aplicación desta orde poderá solicitar a anulación da factura sempre que esta non fose xa conformada polo órgano administrativo competente.\nA solicitude de anulación deberá realizarse directamente no Sistema Electrónico de Facturación da Xunta de Galicia (SEF). Unha vez realizada a solicitude, o SEF proporcionaralle ao solicitante un xustificante de recepción electrónico e dará traslado automaticamente ao Rexistro Contable de Facturas para a anotación da solicitude. Tras a anotación da solicitude no Rexistro Contable de Facturas, o SEF porá a solicitude á disposición do órgano xestor que está a tramitar a factura.\nÁ vista da solicitude, o órgano xestor pode resolver a anulación da factura ou a desestimación da solicitude; neste caso continuará coa tramitación do expediente.\nAs facturas anuladas serán devoltas segundo o disposto no artigo 12 desta orde. A data da anulación anotarase no Rexistro Contable de Facturas.\nArtigo 11. Rexeitamento das facturas\nO órgano xestor rexeitará as facturas cando non se axusten á normativa aplicable ou cando non exista conformidade por non corresponder coa prestación realizada.\nDeberanse rexeitar tamén as facturas que teñan datos incorrectos ou omisión de datos que impidan a súa tramitación.\nArtigo 12. Devolución de facturas\nCando, como consecuencia do rexeitamento dunha factura ou da solicitude de anulación presentada por un provedor, proceda realizar a devolución dunha factura electrónica, tramitaranse no Sistema Electrónico de Facturación da Xunta de Galicia (SEF) as actuacións necesarias para a devolución.\nO SEF comunicaralle ao provedor ou presentador por correo electrónico, no enderezo electrónico indicado por el, a devolución con indicación dos motivos desta. Así mesmo, e con independencia desta comunicación, o SEF proporcionará as funcionalidades necesarias para que esta información poida ser consultada directamente polo provedor ou presentador das facturas.\nNo caso de facturas presentadas en soporte papel, o órgano xestor, ademais de realizar as actuacións a que se refire o punto anterior, devolveralle ao provedor o orixinal da factura.\nTanto para o caso de facturas electrónicas coma para o caso de facturas emitidas en soporte papel deixarase constancia no Rexistro Contable de Facturas da data de devolución e da súa causa.\nArtigo 13. Arquivamento e custodia das facturas\nO Sistema Electrónico de Facturación garantirá o correcto arquivamento e custodia das facturas electrónicas, de acordo co disposto na Orde da Consellería de Facenda do 12 de febreiro de 2010 pola que se regulan os procedementos do Sistema Electrónico de Facturación da Xunta de Galicia.\nAs facturas emitidas en soporte papel serán arquivadas polo órgano administrativo destinatario delas, que será o responsable do seu correcto arquivamento e custodia.\nArtigo 14. Información sobre o estado das facturas\nO SEF proporcionaralle ao provedor información sobre o estado das facturas, indicando, polo menos, se a factura está rexistrada no Rexistro Contable de Facturas, se foi contabilizada a obriga recoñecida, e se foi pagada, anulada ou rexeitada.\nArtigo 15. Informes de control e seguimento\nDe conformidade co disposto no artigo 10 da Lei 25/2013, do 27 de decembro, de impulso da factura electrónica e creación do Rexistro Contable de Facturas no sector público, a oficina contable de cada entidade deberá realizar requirimentos periódicos de actuación dirixidos aos órganos xestores competentes para a tramitación das facturas respecto daquelas facturas pendentes de recoñecemento da obriga.\nA oficina contable de cada entidade elaborará un informe trimestral sobre as facturas respecto das cales transcorresen máis de tres meses desde a súa anotación no Rexistro Contable de Facturas, sen teren acadado en contabilidade a fase de recoñecemento da obriga. Este informe remitirase á Intervención Xeral da Comunidade Autónoma dentro dos quince días seguintes a cada trimestre natural do ano.\nA Intervención Xeral, a través das intervencións delegadas, velará pola adecuada dilixencia na tramitación das facturas. Para estes efectos, realizarán os requirimentos e informes que sexan necesarios.\nDisposición adicional. Códigos dos órganos receptores de facturas\nA relación de códigos identificativos das entidades e unidades administrativas receptoras de facturas estará dispoñible na páxina principal do Sistema Electrónico de Facturación. As facturas presentadas identificarán os órganos xestores destinatarios mediante o uso destes códigos identificativos. Alternativamente poderanse utilizar coa mesma finalidade os códigos incluídos no directorio DIR3 de unidades administrativas xestionado pola Secretaría de Estado de Administracións Públicas do Ministerio de Facenda e Administracións Públicas.\nDisposición transitoria primeira. Rexistros administrativos sen conexión electrónica ao Sistema Electrónico de Facturación\n1. Naquelas entidades en que, por motivos técnicos, non se poidan transmitir electronicamente ao Sistema Electrónico de Facturación os datos correspondentes ao rexistro administrativo a que se refire o artigo 9 desta orde, os órganos xestores encargados da tramitación do expediente mecanizarán manualmente estes datos.\nA oficina contable de cada entidade velará especialmente pola celeridade na mecanización destes datos.\n2. Aqueles rexistros administrativos que dispoñan de conexión electrónica ao Sistema Electrónico de Facturación pero que non dispoñan dos medios ou recursos necesarios para realizar a dixitalización da factura a que se refire o artigo 9.2 desta orde deben remitir electronicamente a información mínima definida no dito artigo. Á información anterior incorporarase a copia dixitalizada da factura na medida en que a implantación dos medios e recursos necesarios o permitan.\nDisposición transitoria segunda. Entidades non adheridas ao Sistema Electrónico de Facturación\nAs entidades que, estando dentro do ámbito de aplicación desta orde, non están adheridas ao Sistema Electrónico de Facturación (SEF) deberán realizar as actuacións necesarias para a posta en funcionamento do SEF en cada entidade no prazo máximo de seis meses desde a entrada en vigor desta orde.\nDisposición transitoria terceira. Rexistro das facturas preexistentes\nA Intervención Xeral da Comunidade Autónoma habilitará o procedemento para anotar no Rexistro Contable de Facturas todas aquelas que, no momento de entrada en vigor desta orde, estean en poder da Administración e que non acadasen a fase de recoñecemento da obriga.\nDisposición derradeira primeira. Incorporación da información de pagamento ao Sistema Electrónico de Facturación\nOs órganos que xestionen o pagamento de facturas realizados mediante libramentos a habilitados para pagamentos que cómpre xustificar deberán incorporar ao sistema contable XUMCO2 a información relativa á data de pagamento no prazo máximo de tres días hábiles desde a súa realización. O XUMCO2 transmitirá de forma automática a información ao Sistema Electrónico de Facturación.\nAs entidades non adscritas ao sistema contable XUMCO2 deberán incorporar ao Sistema Electrónico de Facturación (SEF) a información relativa ao pagamento das facturas no prazo máximo de tres días hábiles desde a súa realización.\nHabilítase a persoa titular da Intervención Xeral da Comunidade Autónoma para ditar as instrucións e resolucións que sexan precisas en desenvolvemento das disposicións contidas nesta orde.\nSantiago de Compostela, 26 de febreiro de 2015


O principal motivo é o lento despregamento de fondos europeos\nA Organización para a Cooperación e o Desenvolvemento Económicos (OCDE) revisou en 2,3 puntos á baixa a estimación do crecemento do produto interior bruto (PIB) de España para 2021, ata situalo no 4,5%, segundo despréndese do seu informe bianual 'Perspectiva Económica', publicado este mércores.\n"A demanda doméstica foi máis débil do esperado no segundo e terceiro trimestre, en parte reflectindo a inflación e o despregamento máis lento do estimado dos fondos de recuperación europeos", explicou a economista senior e máxima responsable para España da OCDE, Müge Adalet McGowan.\nA experta tamén atribuíu a avultada rebaixa nas previsións de PIB ao lento desembolso das axudas directas a empresas e ao débil rendemento do turismo.\nO organismo destacou que a demanda doméstica será o principal impulsor de crecemento pola maior confianza, a mellora das condicións do mercado laboral e as condicións de financiamento favorables.\nA OCDE estima que España pechará 2021 cunha taxa de paro do 15%, reducíndose ao 14,2% en 2022 e alcanzando o 13,6% en 2023\nPara 2022, a OCDE situou o crecemento do PIB no 5,5%, o que supón un descenso de 1,1 puntos porcentuais con respecto á anterior estimación, publicada en setembro. Para 2023, a previsión de crecemento económico situouse no 3,8%, sen comparación con ningún dato anterior porque é a primeira vez que o organismo prognostica datos macro para dentro de dous anos. España non recuperará o nivel económico previo á pandemia ata o primeiro trimestre de 2023.\n"A política fiscal servirá de apoio en 2022 e en gran parte neutral en 2023. A mellora e adaptación das capacidades dos traballadores, a través de políticas activas de emprego e aprendizaxe de adultos, serán clave para facilitar unha recuperación inclusiva e recoller os beneficios da maior dixitalización", indicou a OCDE.\nCon respecto ao resto de datos macroeconómicos, a OCDE estima que España pechará 2021 cunha taxa de paro do 15%, reducíndose ao 14,2% en 2022 e alcanzando o 13,6% en 2023. Do seu lado, o cociente de débeda sobre o PIB será do 120,1% ao peche deste ano e situarase no 117,1% ao terminar 2022. Dentro de dous anos, o cociente será do 115,9%.\nAs perspectivas de déficit continuarán mellorando durante o horizonte temporal analizado. Mentres que en 2020 España pechou o ano cun déficit do 11% respecto ao PIB, este ano reducirase ata o 8,1%. En 2022 o déficit alcanzará o 5,4% e volverase a reducir ata o 4,2% en 2023.\nA OCDE considera que o PIB do conxunto dos Dezanove crecerá un 5,2% en 2021 e un 4,3% en 2022\nEntre os riscos á baixa para a economía española, a OCDE alertou da posibilidade dun repunte da pandemia, unha maior persistencia da inflación que se traslade aos prezos finais e os salarios e maiores efectos permanentes do desemprego e as quebras de empresas. No entanto, a economía podería sorprender á alza se o turismo recupera antes do esperado os seus niveis prepandemia e se o impacto dos fondos europeos resulta ser maior do estimado.\nA avultada revisión á baixa do PIB das previsións de PIB de España contrastan coas do resto de grandes países da zona euro. A OCDE considera que o PIB do conxunto dos Dezanove crecerá un 5,2% en 2021 e un 4,3% en 2022, o que supón unha revisión á baixa dunha e tres décimas respectivamente en comparación coas previsións anteriores.\nPor países, Alemaña crecerá un 2,9% este ano, sen cambios, e un 4,1% en 2022, medio punto menos. No caso de Francia, a OCDE revisou cinco décimas á alza a estimación de 2021 ata o 6,8%, e en dúas décimas a de 2022, ata o 4,2%. Da mesma forma, Italia crecerá un 6,3% este ano, catro décimas máis, e un 4,6% o ano que vén, cinco décimas máis.


PP e DO esixirán as demisións de Rodríguez Villarino e o subdelegado do Goberno pola súa actitude destrutiva con autónomos e pemes - Partido Popular de Ourense\nPP e DO esixirán as demisións de Rodríguez Villarino e o subdelegado do Goberno pola súa actitude destrutiva con autónomos e pemes\nppou - 15-Xuño-2020 - 14:24:32\n• Nunha moción conxunta, detallan en 11 puntos as razóns que avalan as peticións de demisión, fundamentalmente polas actuacións dos representantes socialistas “viciadas de partidismo”, cun subdelegado subordinado ás “políticas anti-Ourense”.\n• O portavoz do grupo popular e vicepresidente terceiro da Deputación, Plácido Álvarez, lembrou que no pleno de decembro Villarino foi reprobado “pola súa desprezable práctica política de manipulación, mentira e insulto, algo que nin podíamos imaxinar que se trasladase a un momento como este, cando todos os partidos políticos, sexan do color que sexan, gobernen ou estean na oposición, só deben ter como obxectivo mirar polos cidadáns”.\nOurense, 15 de xuño de 2020.- Os grupos do Partido Popular e Democracia Ourensana pedirán no pleno da Deputación de xuño as demisións de Rafael Rodríguez Villarino, como portavoz nas corporacións provincial e do Concello de Ourense, e do subdelegado do Goberno, Emilio González Afonso, “pola súa actitude destrutiva, especialmente contra os autónomos e pemes da provincia de Ourense”. Así consta na moción conxunta rexistrada hoxe e coa que, segundo afirmou o portavoz do grupo popular e vicepresidente terceiro da Deputación, Plácido Álvarez, “queremos deixar claro que Ourense non se merece representantes políticos tan sectarios que van en contra dos nosos veciños e veciñas, por puro interese electoral coa soa finalidade de destruír”.\nPlácido Álvarez quixo puntualizar que tanto o PP como DO “expresamos o noso máximo respecto ao Partido Socialista, aos seus militantes e electores, pasados, presentes e futuros, pero non imos permitir un xeito de política tan cruel e ruín no que se pon trabas e só se quere torpedear calquera acción do Goberno provincial pensada sempre no interese xeral de Ourense, do seu territorio e dos seus habitantes”.\nA moción detalla en 11 puntos as razóns que avalan as peticións de demisión, fundamentalmente polas actuacións dos representantes socialistas “viciadas de partidismo”, subliña Álvarez. Lembra neste sentido que no pleno extraordinario polo covid-19 celebrado en abril, o grupo socialista non votou a favor da liña de axudas habilitada polo Goberno provincial para autónomos e pemes “sen que en ningún momento chegase a cuestionar a súa legalidade”.\nNon obstante, “o señor Villarino comezou a poñer trabas e boicotear calquera medida do Goberno provincial para a reactivación económica, nomeadamente as axudas para autónomos e pemes, aos que nin dedicaron unha soa palabra no documento que a finais de marzo presentaron con quince medidas para facer fronte as consecuencias da pandemia”. Unha estratexia –lembrou-que tamén trasladaron ao Concello de Ourense.\n“Lamentablemente non estamos a falar de nada novo –dixo o portavoz popular- pois no pleno de decembro o portavoz socialista foi reprobado pola súa desprezable práctica política de manipulación, mentira e insulto, algo que nin podíamos imaxinar que se trasladase a un momento como este, cando todos os partidos políticos, sexan do color que sexan, gobernen ou estean na oposición, só deben ter como obxectivo mirar polos cidadáns”.\nNon comparacer no debate do estado da provincia de 2019, votar en contra da defensa dos aforros dos concellos (nun texto idéntico aprobado por unanimidade na FEMP), non dar o seu apoio á comisión Ourense Futuro para darlle voz á sociedade civil sobre o futuro da provincia, ou aferrarse a cuestións protocolarias para non votar a favor da declaración de loito oficial en Ourense “só pode explicarse por un xeito talibán de facer política e unha deriva errática que está a facer moítisimo, neste caso, aos protagonistas da reactivación económica, como son os autónomos e pemes”.\nA esa estratexia, denunciou Plácido Álvarez, sumouse o subdelegado do Goberno, “facendo entre ambos os dous unha utilización partidista das institucións do Estado, ata o punto de ordenar continuas inspeccións no no centro loxístico habilitado pola Deputaión no Paco Paz durante a pandemia e, agora, poñendo en marcha unha revisión da legalidade das axudas para autónomos e pemes”.\nUnha subordinación a políticas “anti-Ourense” con total falta de transparencia, denunciou o portavoz do grupo provincial do PP, “posto que non nos dan trámite de vista e audiencia ao expediente de revisión e descoñecemos quen está detrás desta manobra”.\nOurense, concluíu, “non merece contar con representantes políticos tan torticeiros e indignos que xogan coa xente e, como en política non vale todo, imos dar a coñecer polo miúdo todos estes feitos”, polo que trasladarán a moción e o seu acordo ao do presidente do Goberno de España; alcaldes e alcaldesas da provincia; o presidente da FEMP, da FEGAMP; Confederacións Empresariais de España, Galicia e Ourense; organizacións de autónomos a nivel nacional, autonómico e provincial; e todas as asociacións empresariais de Ourense.


Nace a Cullerciencia, que se celebrará o 18 de xuño no Paseo Marítimo do Burgo | Concello de Culleredo\nInicio » Contido » Nace a Cullerciencia, que se celebrará o 18 de xuño no Paseo Marítimo do Burgo\nEstá prevista a participación de 10 colexios e institutos de Culleredo e municipios da contorna. Tamén acudirán centros de Murcia, Sevilla e As Palmas, polo que xa terá un carácter nacional. E acudirán diversas entidades relacionadas coa ciencia, como o Centro de Investigacións Científicas Avanzadas (CICA), a Universidade da Coruña, a Cátedra Emalcsa, a Reserva de Biosfera Mariñas Coruñesas e Terras do Mandeo, así como asociacións científicas.\nDoutra banda, dispoñeranse diversos espazos, destinados ás exposicións dos proxectos dos estudantes, ás institucións que asistan ao mesmo, ás charlas, á zona steam, á zona de radio, ao comedor e aos talleres. Tamén se dispoñerán baños públicos, fontes, un punto de información, unha área para protección civil e unha sala de lactación.\nÁ presentación do acto acudiron o alcalde de Culleredo, José Ramón Rioboo; a concelleira de Educación, Jéssica Méndez; o director do centro, Vicente Muñoz; a secretaria do mesmo, Eva García e Óscar Lamiño, coordinador do club de ciencia do CEIP Ría do Burgo.\nO rexedor quixo destacar que “é unha honra para Culleredo acoller un evento destas características, xa que ademais de ter un carácter divulgativo, será tamén lúdico, e esa é a característica realmente importante: que as nenas e nenos poidan gozar aprendendo, e aprender gozando”, dixo Rioboo.\nDoutra banda, a concelleira de Educación, Jéssica Méndez, destacou “o gran traballo de toda a comunidade educativa para facer realidade un programa que vén para quedar”.\nAsí mesmo, quixeron mostrar os seus agradecementos tanto Vicente Muñoz como Óscar Lamiño, tanto “ao Concello como ás nenas e nenos, que están realmente ilusionadas e ilusionados”, destacaron, facendo fincapé en “o nivel que atesourará esta primeira cita, con personalidades da talla de Margarita Poza, Jorge Mira ou Sonia Villapol”.


Congreso Internacional de Termalismo en Ourense – Galicia 24 Horas\nCongreso Internacional de Termalismo en Ourense\nBy Redacción on 19 septiembre, 2019 Comentarios desactivados en Congreso Internacional de Termalismo en Ourense\nO vicepresidente da Deputación de Ourense, Rosendo Fernández, participou no acto de clausura do Congreso Internacional de Termalismo, organizado polo proxecto “Raia Termal”, que se desenvolveu durante os días 17 e 18 de setembro no balneario de Lobios. O simposio, celebrado baixo o título “Termalismo 2021-2027. Dinamización dos territorios e reto demográfico”, estivo organizado por este proxecto e coliderado pola Deputación de Ourense, a Confederación Hidrográfica Miño-Sil, e os municipios transfronteirizos portugueses de Terras de Bouro e Melgaço.\nAs conclusións derivadas das distintas intervencións, levadas a cabo durante estas dúas xornadas, destacan o gran potencial do que dispón o territorio onde se ubica o proxecto “Raia Termal”. Ademais, este simposio abre un novo horizonte cara a valorización do termalismo como fonte de riqueza e cara a explotación dos recursos inherentes ao territorio, atendendo ademais, as demandas do usuario e do sector cara a creación de oportunidades de turismo que complementen a oferta termal e que doten a estas zonas dun plus que poida atraer a turistas de calquera idade.\nRosendo Fernández destacou no acto de clausura a importancia da temática abordada neste evento internacional convertido “nun espazo de reflexión sobre a procura de fórmulas de cooperación para manter e incrementar a contribución do sector termal ás economías dos pequenos municipios nos que maioritariamente se asentan as instalacións balnearias”. Este congreso permitiu resaltar “o valor social do sector, visibilizar a importancia da actividade económica que xera e demostrar a importancia que ten o termalismo para combater o reto demográfico”, engadiu o vicepresidente da Deputación de Ourense, quen lembrou que se trata dun sector que “permite fixar poboación e emprego nos seus ámbitos territoriais, espazos rurais que, en moitas ocasións, presentan desequilibrios demográficos aos cales a economía termal pode axudar a combater”.\nJosé Antonio Quiroga dixo, pola súa parte, que os “Fondos Europeos de Cooperación Transfronteiriza son fontes de financiamento necesario para avanzar cara contornas máis atractivas que complementen a gran oferta termal da que xa dispoñemos”. Neste mesmo sentido, a directora da Axencia de Turismo de Galicia sinalou que “aínda quedan cousas por facer, a natureza dotou a nosa rexión dunha base termal moi atractiva e as distintas Administracións debemos estar atentas ás demandas do usuario e tamén do sector. Desde a administración autonómica estamos a elaborar unha base xurídica para as “piscinas termais-pozas”, que darán seguridade xurídica a estas instalacións”.\nEste congreso forma parte das actuacións do proxecto “Raia Termal”, cofinanciado polo Fondo Europeo de Desenvolvemento Rexional (FEDER) a través do Programa Interreg V-A España-Portugal (POCTEP) 2014-2020. Este proxecto pretende poñer en valor os recursos naturais termais e vertebrar de xeito conxunto as iniciativas de xestión e comercialización para crear un único destino termal de fronteira e contribuír así ao desenvolvemento do termalismo e favorecer o turismo de calidade na zona transfronteiriza entre Galicia e o norte de Portugal\nCongreso Internacional de Termalismo en Ourense added by Redacción on 19 septiembre, 2019


29mai12:30Contos diversosPEQUERRECHOS | De balde12:30 Museo Verbum\nRealización dun conta contos no que a través da participación activa das familias nas diferentes historias a través de xestos, movementos e verbalizacións, foméntanse aspectos relacionados cos valores\nA idea é trasladar a toda a comunidade que a diversidade é positiva, a violencia nunca é un recurso e o respecto é o eixo das relacións entre os homes e as mulleres. Poñendo en valor a figura de Xela Arias neste sentido.\nEducar nos valores de igualdade e diversidade de xénero.\nFomentar a importancia de construír a propia identidade libre de estereotipos de xénero.\nAsociar a diferenza e a diversidade a aspectos positivos.\nFomentar a creatividade na rapazada.\nXerar relacións baseadas no bo trato e respecto mutuo.\nIdentificar os diferentes sentimentos (medo, tristeza, ledicia…) e profundar na educación emocional dende unha perspectiva de xénero.\nTraballar vocabulario na lingua galega.\nPór en valor a nosa lingua.\nPór en valor o conto e a poesía como ferramenta transformadora da realidade e elemento moi válido para a aprendizaxe.\nFomentar a lectura e o uso da imaxinación.\nContada para público familiar. Recomendada para crianzas de 3 a 9 anos; por Miguel Anxo\nEntrada de balde con inscrición previa. A inscrición tramítase unicamente a través do Servizo de Atención Telefónica do Concello de Vigo – 010 (desde teléfono móbil: 986 81 02 60),a partir do luns 24 de 8:00 a 20:00.\nSábado 29 ás 12:30


Esta entrada foi publicada o Martes, 12 de Febreiro de 2013 as 13:39 e está guardada en hola. Podes seguir as respostas a esta entrada a través da fonte RSS 2.0. Podes deixar un comentario ou enviar un trackback desde o teu propio sitio.\nEsta entrada foi publicada o Luns, 3 de Decembro de 2012 as 18:52 e está guardada en hola. Podes seguir as respostas a esta entrada a través da fonte RSS 2.0. Podes deixar un comentario ou enviar un trackback desde o teu propio sitio.\nEsta entrada foi publicada o Venres, 2 de Novembro de 2012 as 16:04 e está guardada en hola. Podes seguir as respostas a esta entrada a través da fonte RSS 2.0. Podes deixar un comentario ou enviar un trackback desde o teu propio sitio.


Gadis atende as demandas de CCOO e decide pechar as súas tendas o Xoves Santo - 21 Noticias\nA Federación de Servizos de CCOO de Galicia considera positiva a medida tomada por Gadis de pechar o Xoves Santo, tal como pedía este sindicato. A empresa daralle ao persoal dous días de descanso para salvagardar a saúde das persoas e contribuír á prevención e contención do virus.\nCCOO tamén considera «moi oportuna» a achega dunha gratificación ás súas traballadoras e traballadores, como xa fixeron outras marcas, «para compensar o sobreesforzo, entrega e xenerosidade amosada por un persoal que leva traballando ao límite desde o inicio desta crise».\nA Federación de Servizos de CCOO agarda que estas medidas sexan implantadas polo resto de empresas do sector, supermercados e hipermercados, e mais que atendan a demanda de non abrir os domingos.\nDerrogar a resolución de horarios comerciais\nPor último, CCOO insiste na necesidade de que a Xunta de Galicia derrogue «decontado» a medida adoptada mediante a resolución do pasado 15 de marzo, pola que liberaliza os horarios dos establecementos de primeira necesidade.\nPara CCOO, debe ser compatible a debida garantía de acceso a produtos básicos alimentarios ou de hixiene coa seguridade e saúde dos cadros de persoal e estas normativas liberalizadoras, amais de inconvenientes, poden ter un «efecto chamada» xusto no momento de maior confinamento da poboación, polo que deberían restrinxirse e racionalizarse os horarios de atención.\n« Clases gratuitas de inglés y campus virtual a través de una app\nRecomendable podcast sobre el cine español para estos días de confinamiento »


Negro Leite do Alba: 01/28/08\nO castiñeiro de Ana Frank. Por Manuel M.Barreiro\nAcordaron talar o castiñeiro co que Ana Franck medía os días e o avance das súas esperanzas. Unha doenza roe imparábel a vedraña árbore. A inevitabilidade da tala é consecuencia do desleixo, se a árbore tivese a mesma importancia para as autoridades de Amsterdam que tivo para a cativa Ana, o castiñeiro sería, desde hai décadas, obxecto de agarimosos coidados para protexelo das pragas e das agresións da contaminación. Coidado como un monumento á memoría tería aínda máis longa vida.Escribo da árbore cando tiña que estar expresando a miña máis radical disconformidade co expediente de expulsión que o BNG da comarca de Vigo incoa a Pedro Gómez-Valadés, militante nacionalista e presidente da Asociación Galega de Amizade con Israel.\nSe o BNG coidase agarimosamente da súa pluralidade con toda certeza nunca se tería iniciado este proceso cangado de sobrado dogmatismo inquisitorial. Adianto que sinto escasas simpatías históricas polos gobernos de Israel e menos aínda polas súas políticas nos territorios ocupados. Agradezo, con todo, que haxa unha asociación galega que nos achegue contraste de opinións e que o faga coa vontade ademais de contribuír á procura dunha saída pacífica, negociada e perdurábel que recoñeza tanto a existencia e dereitos do Estado de Israel como os dereitos e existencia dun Estado palestino. Veríalle nula utilidade a calquera asociación que se dedique a xustificar os desmandos de Israel e que aplaudise, sob pretexto da súa seguridade nacional, a vulneración dos dereitos humanos ou o militarismo expansionista. Até onde sigo o seu labor, apaixonamentos e quenturas tácticas á parte, AGAI pertence á caste de asociacións democráticas e útiles. Digo máis, para min constitúe un motivo de tranquilidade que o seu presidente sexa un militante do BNG, a quen teño por persoa respetuosa coas liberdades e os dereitos dos pobos, de todos os pobos, comezando polo seu.\nO BNG vigués nunca debería aberto este proceso disciplinario que, lonxe de achegar calquera claridade ideolóxica, embafa moi ao contrario a credibilidade democrática da fronte nacionalista. Faille máis mal a intentona depuradora que a mantenza mesmo dunha discrepancia interna sobre AGAI, o seu presidente e as súas posicións políticas amigábeis co Estado hebreo. Non é o «antiimperialismo» do BNG o que está posto en cuestión, é a súa capacidade de conducir un debate de ideas sen mordazas, corsés ideolóxicos e imposicións de partida. Non é o pluralismo, senón a inconsistencia das posicións políticas do BNG sobre o que acontece no mundo o que dana a súa fondura democrática. Teño unha confianza. ás veces excesivamente ilusa, sobre a intelixencia colectiva das organizacións e confío en que non se adoite decisión ningunha que prive a Pedro Gómez Valadés dos seus dereitos, do seu fundamental dereito a defender libremente as súas ideas na sociedade galega e no BNG. Quero poder contar coa súa liberdade de decir e debater; se non considero atinadas as súas posicións políticas retrucareillas con tanta paixón como razóns atope, coa mesma forza coa que agora lle achego a miña solidariedade e o meu apoio.\nSe tivesen prestado maior atención á importancia que o castiñeiro tiña para Ana, compridamente coidado, hoxe non habería que talalo. O desleixo democrático apodrece ás organizacións, moito máis se non sei coida delas cun debate plural, tolerante e construtivo e se estigmatizan as posicións menos compartidas. A pluralidade é un sinal da viveza e a intelixencia colectiva das organizacións, unha condición irrenunciábel da súa democracia. Baixo unha árbore morta ninguén procura abeiro. Baixo unha organización que descoida a súa plural liberdade, tampouco.\nPostado por Colectivo GZ-Israel às 20:21 Nenhum comentário:


Trinta e sete fitos completan a sinalización do transporte urbano de Pontevedra - Pontevedra Viva\nTransporte urbano en Pontevedra\nXoves 4 de Novembro, 2021 ás 12:28 do Xoves 4 de Novembro, 2021\nUn dos fitos do transporte urbano en Pontevedra\nUn mes despois da súa posta en marcha, o transporte urbano de Pontevedra completou a sinalización de todas as súas paradas. Toda a rede, 37 fitos verticais e 18 marquesiñas, integran un sistema que ofrece aos usuarios información sobre este servizo.\nAs marquesiñas -salvo a da Praza de Galicia que será obxecto dunha actuación especial como "punto central" de todo o transporte público pontevedrés- teñen o nome da parada correspondente e un mapa cos percorridos íntegros das dúas liñas circulares.\nOs fitos, pola súa banda, presentan unha información "máis esquemática", segundo explicou o edil de Mobilidade, Demetrio Gómez.\nAmbos os dous recursos, engadiu o concelleiro da área, "condensan a información necesaria para entender o sistema", ao recoller datos sobre as frecuencias, os prezos ou os roteiros.\nNesta sinalización, o goberno municipal investiu uns 42.000 euros.\nA falta dos datos de afluencia e funcionamento neste primeiro mes do transporte urbano, Demetrio Gómez defendeu que "haberá que deixar pasar un tempo" para que este servizo "vaia funcionando" tanto en número de usuarios como en deficiencias detectadas.\n"Sempre hai que mellorar ou axustar algunha cousa", mantivo Gómez, de forma que o sistema "se adapte á realidade da cidade".


Moción para que o concello de Betanzos elabore un Plan propio municipal ou Estudo do estado de barrios e parroquias - Populares Betanzos\nO Grupo Municipal do Partido Popular, ao amparo do disposto nos artigos 91.4 e 97 do Regulamento de Organización, Funcionamento e Réxime Xurídico das Entidades Locais, presenta ante o Pleno da Corporación Municipal esta MOCIÓN, con base aos motivos e consideracións desenrolados na seguinte:\nDurante os derradeiros anos foron numerosas as ocasións nas que cada un dos grupos que conformamos a oposición fomos trasladando ao goberno municipal deficiencias ou necesidades de diversas rúas, barrios ou parroquias, e que na súa maioría das veces eran demandas e queixas recibidas dende o propio cidadán ou a través de diferentes colectivos asociativos ou veciñais. Ademáis, e quizás por unha clara falta de organización, moitas destas necesidades ou deficiencias no foron subsanadas ou implantadas na actualidade.\nÉ incuestionable que nos derradeiros tempos se foron detectando en diferentes puntos do concello, numerosos desperfectos, faltas ou carencias, ben de tipo do estado da rede viaria, mobiliario urbán, zonas verdes ou como xa temos debatido neste derradeiro ano sobre infraestructuras de saneamento e verquidos incontrolados, ademáis de outros tipos de servizo que farían que a calidade de vida e benestar dos nosos veciños fora moito mellor.\nÉ por elo, que dende o grupo popular, e como xa propusimos en máis ocasións, cremos que para ir solventando e susbsanando moitas das necesidades das diferentes zonas do no noso municipio, sería óptimo levar a cabo un plan propio municipal , folla de ruta ou estudo sobre o estado de conservación das diversas rúas e viales así como tamén do equipamento urbán, tendo por suposto en conta as melloras no ámbito da mobilidade e os servizos públicos. E decir, que o obxectivo non sería outro que redactar unha diagnose do estado da cidade e parroquias co fin de realizar un inventario das actuacións de máis urxencia, para logo acometer os proyectos correspondentes e establecer desta maneira un calendario de plazos de execución e de aquelas actuación prioritarias.\nPrimeiro.- Que o concello de Betanzos elabore a través dos técnicos correspondientes e paralelamente coas aportacións que poidamos achegar os grupos que conformamos esta corporación, un Plan ou Estudo do Estado de Conservación dos Barrios e Parroquias do noso municipio con fin de valorar as súas necesidades, carencias ou deficiencias e poder priorizar as actuacións iniciáis.\n← Moción para que o Concello corrixa as deficiencias existentes nos contenedores do municipio e leve a cabo a instalación de novos puntos no casco histórico\nCecilia Vázquez insta al concello a acogerse a las medidas de gratuidad para la educación de 0 a 3 años →


Temas: BENEDICTA SáNCHEZ CIDADE DA CULTURA CORGO RURAL FEIJóO AUDIOVISUAL BRASIL ACTRIZ GOYA\nMartínez-Almeida e Benedicta Sánchez, protagonistas esta fin de semana na LII Feira do Cocido de Lalín\nA actriz Benedicta Sánchez será a pregoeira da nova edición da Festa do Queixo de Arzúa\nPor Europa Press / Redacción | SANTIAGO DE COMPOSTELA | 19/02/2020 | Actualizada ás 16:45\n"Un frechazo". Así definiu o presidente galego, Alberto Núñez Feijóo, o que sentiu ao coñecer a Benedicta Sánchez, a actriz do Corgo que con máis de 80 anos gañou o Premio Goya á Actriz Revelación polo seu papel en 'O que Arde', película de Óliver Laxe. Para Feijóo, quen eloxiou o seu "traballo e humildade", Benedicta é "un exemplo para todos os galegos".\n"Benedicta representa na súa persoa algunha das cousas máis importantes de Galicia", proclamou Feijóo, quen recibiu á actriz no Museo da Cidade da Cultura. E é que, ao seu modo de ver, ela representa "esa Galicia emprendedora que acredita que non hai límite de idade para triunfar".\nFeijóo tamén subliñou o seu vínculo coa Galicia rural traballadora, e engadiu que representa "a Galicia da emigración". "Falamos dunha galega que estivo en Brasil, que volveu e que nunca perdeu o seu amor incondicional por Galicia", proclamou.\nO presidente tamén puxo en valor "o bo momento" que vive o audiovisual galego con presenza en 2019 en máis de 15 festivais e mercados internacionais. Como exemplo, referiuse á gran acollida de 'O que Arde', á vez que insistiu en que Benedicta Sánchez "representa, en definitiva, a cultura de Galicia, esa cultura que caracteriza a nosa forma de vivir e de entender o mundo".\n"O GOYA É ELA"\nFeijóo, quen lembrou que Benedicta conta tamén coa Medalla Castelao, chanceou con que "o único" que se lle pediu á actriz, que saíu do Corgo "ás cinco da mañá", para o acto na Cidade da Cultura, foi que levase o Goya.\n"Pero esquecéuselle. E que importa? Se cadra é porque o Goya é ela", engadiu Feijóo, quen admitiu que cando coñeceu a actriz sentiu "un frechazo". "Eu pensei en Galicia, non no Goya", engadiu ela, entre risas, sobre o seu esquecemento.\nE acerca de se o frechazo foi mutuo, Benedicta Sánchez respondeu: "Como explicar o que sentín, non teño palabras... Isto para min é moito máis importante que Cannes", explicou que trasladou ao mandatario galego.\n"HAI ALGUNHA COUSA"\nA actriz asegurou que "a estas alturas" da súa vida non pode máis que celebrar os agradecementos "con humildade". Se lle tocase a fama noutro momento da vida, suxeriu que a "ambición" e a "vaidade" poderían ser distintas. Finalmente, preguntada acerca de se ten novos proxectos cinematográficos en carteira, respondeu que "hai algunha cousa", pero matizou que ela non xestiona directamente as ofertas e que "non hai nada confirmado".\nFeijóo, con Benedicta Sánchez, Premio goya á Actriz Revelación polo seu papel en 'Ou que arde'. XUNTA | Fonte: Europa Press\nO de Feijoo con esta señora é unha mostra do medo que ten o PP por perder a poltrona


Valdeorras amosa o seu potencial vinícola na London Wine Fair, que comeza o vindeiro luns\nA Denominación de Orixe Valdeorras participa cun stand propio na 38ª edición da London Wine Fair, un dos foros vinícolas máis relevantes de cantos se celebran no ámbito europeo. Entre o luns e o mércores da vindeira semana, o presidente do Consello Regulador e o director técnico do organismo estarán na capital británica para atender..\nO Consello Regulador inicia os precedementos para modificar o sistema de control da vendima\nO Pleno do Consello Regulador, reunido hoxe, estudou unha proposta de modificación do sistema de control da vendima co obxecto de axustalo aos requirimentos da Entidade Nacional de Acreditación (ENAC). Segundo asegura o presidente do organismo, José Luis García Pando, “diferentes consellos reguladores galegos como o das Rías Baixas ou o da Ribeira Sacra levan..\nO Consello Regulador da D.O. Valdeorras activa unha nova campaña promocional dos viños da comarca que baixo o eslogan Un brinde con sensacións, divulgarase a través de diferentes canles e soportes entre as que salientan a prensa en papel xeralista e especializada, portais web, blogs, redes sociais e vallas publicitarias. No decurso do acto de..\nOs viños valdeorreses desembarcan en Barcelona para participar no Salón Internacional de Alimentación e Bebidas, Alimentaria 2018\nA Denominación de Orixe Valdeorras participará no prestixioso Salón Internacional de Alimentación e Bebidas, Alimentaria 2018, que se celebra na cidade de Barcelona entre o vindeiro luns día 16 e o xoves 19. O presidente do Consello Regulador, José Luis García Pando, refírese a este foro como “un escaparate excepcional para os brancos e..\nA feira alemá de Prowein permitirá achegar os viños valdeorreses a novos nichos de mercado\nDiversas marcas de viño valdeorresas procedentes de 12 adegas da comarca daranse a coñecer no espazo expositor que o Consello Regulador posuirá no Pavillón España, no marco do prestixioso foro especializado Prowein 2018, que dará comezo este domingo. O vicepresidente do organismo, Marcos Prada, desprazarase ata Düsseldorf para participar nesta feira xunto a membros do..\nO Pleno do Consello Regulador, reunido esta mañá, deu luz verde á liquidación orzamentaria e á memoria de actividades de 2017 e aprobou as contas para o novo exercicio, que ascenden a case 550.000 euros. Tal e como sinala José Luis García Pando, presidente do Consello, as accións de promoción centrarán gran parte deste orzamento…\nAs mulleres gañan protagonismo no sector vitivinícola valdeorrés, malia que segue a ser un ámbito de actividade principalmente masculino\nAs mulleres gañan, paulatinamente, protagonismo no sector vitivinícola valdeorres, aínda que as cifras oficiais evidencian que aínda queda moito por facer para lograr a igualdade. Tan só o 5% das 43 bodegas amparadas polo selo de calidade do Consello Regulador contan cunha muller como máxima responsable e no Pleno deste organismo, o seu máximo órgano..\nO Consello Regulador da D.O. Valdeorras protagoniza o V Campionato de Sumillería “Suso Domínguez”, que gaña o burelés Juan Rubiños\nO estudante burelés Juan Rubiños, do IES de Foz, foi o gañador do V Campionato de Sumillería “Suso Domínguez”, iniciativa que contou coa participación do Consello Regulador da D.O. Valdeorras como entidade colaboradora. Neste campionato participaron 12 alumnos de diversas escolas de hostalaría de Galicia, Asturias, norte de Portugal e Francia. A V edición desta..\nUn equipo de traballo da Entidade Nacional de Certificación (ENAC) levou a cabo nesta semana unha auditoría en Valdeorras cuxos resultados se coñecerán nos vindeiros meses. Cun informe positivo, o Consello Regulador da D.O. Valdeorras sumaríase ao grupo de entidades acreditadas segundo a norma UNE-EN ISO/IEC 17065, “o que nos posibilitará certificar os nosos viños,..


O Torneo Internacional Júnior de tenis de Pontevedra chega a cuartos de final - Pontevedra Viva\nUn dos participantes no ITF durante os partidos de cuartos\nO Torneo Internacional Júnior de tenis de Pontevedra chega a cuartos de final\nVenres 12 de Outubro, 2018 ás 15:23 do Venres 12 de Outubro, 2018\nA alemá Alexandra Vecic durante os cuartos de final do ITF\nO español Alejandro García en cuartos de final do ITF\nA sétima edición do Torneo Internacional Júnior de tenis, que se está a celebrar estes días no Parque Polideportivo do Mercantil Pontevedra, chega aos partidos de cuartos de final. Agora, só quedan os oito mellores deportistas nesta disciplina das categorías masculina e feminina, que xogarán este domingo día 14 as dúas finais da competición.\nPola súa banda, ao longo da semana, todos os tenistas participantes na cita deportiva, procedentes de diferentes partes do mundo, demostraron que chegaron a Pontevedra coa intención de dalo todo nas pistas e ofrecer aos visitantes o mellor tenis júnior mundial.\nNo referente aos últimos duelos, na categoría feminina a francesa Alice Tubello gañou á suíza Nina Geissler (7-5, 6-4), que foi a gran protagonista da primeira fase do torneo na que derrotou á cabeza de serie Marta Custic, sorprendendo a todos e rompendo cos prognósticos da competición. Polo tanto, a francesa terá que enfrontarse á rusa Alina Charaeva nas semifinais.\nPola súa banda, a alemá Eva Lys tivo un bo día e fixo un gran partido no que derrotou á rusa Ekaterina Vinnik (6-2, 6-4). A xermana medirase na seguinte rolda ante a sueca Caijsa Hennermann, que gañou nun gran duelo, vistoso á vez que igualado, ante a británica Armarni Banks (6-4, 4-6, 6-3).\nO último cuarto protagonizárono a rusa María Shusharina, unha das grandes revelacións do torneo, e a segunda cabeza de serie da competición, a alemá Alexandra Vecic. Foron ao redor de catro horas de partido, pero, finalmente, a rusa celebrou a vitoria no duelo máis igualado da cita (5-7, 7-6, 7-5).\nDoutra banda, no grupo masculino, a diferenza do anterior, si se cumpriron os prognósticos no referente aos resultados. O británico Jacob Fearnley coñeceu ao seu rival despois da vitoria ante o suízo Dominic Stricker, o español Javier Cueto. Con todo, este último non conseguiu impoñerse a Fearnley, finalizando o duelo cun axustado 7-5, 6-4.\nPola súa banda, o burgalés Alejandro García, cabeza de serie número uno da fase previa, está a facer unha gran competición. Chegou a cuartos de final coa vitoria ante o marroquí Younes Lalami (6-0, 6-1). O seu rival na próxima rolda será Nicholas Ionel.\nAsí mesmo, británico Harry Wendelken, ao que o público do Mercantil de Pontevedra ve como un dos candidatos a levar o título de campión, gañou ao alemán Max Wiskandt (6-7, 6-2, 6-2).\nFinalmente, o último partido de cuartos é do holandés Lodewijk Westrate, gañador de Flavio Cobolli por un dobre 6-1, e do español Carlos Gimeno. Polo tanto, con dous españois nas roldas finais do torneo no grupo masculino, aínda é posible que un deles alce o trofeo do sétimo Torneo Internacional Júnior de tenis.\nO VII Torneo Internacional Júnior ITF de Tenis inicia a súa fase final


Naceu un primeiro de agosto de 1953, no seu tan querido Ferrol polo que tanto loitou e que nunca lle deu de volta, todo o que por el fixera e que grazas á súa labor, vivíu un período de esplendor cultural, que ata o de aquela xa non se recordaba, e que ata o momento, non se voltou a alcanzar.\nCursou os seus estudos de menciña na Universidade de Santiago de Compostela, onde xa lle entraría o ruxe-ruxe por loitar contra as inxustizas e a favor da democracia, achegándose ao Partido Socialista Obreiro Español PSOE do que pasaría a formar parte e no que desenrolou a maior parte da súa carreira política.\nSería xa no 1990 cando chega a formar parte do Parlamento de Galicia durante os seguintes 3 anos ata o 1993, e forma parte da executiva do Goberno de Fernando González Lage coma Director Xeral de Cultura, con un papel moi activo e que sería crucial para Galicia e sobre todo para Ferrol, a súa infraestructura cultural e a súa arquitectura.\nNo ano 1997 entraría a formar parte do Congreso dos Deputados, substituíndo a Emilio Pérez Touriño, ata xaneiro do 2000. Pero sería en 1999 cando lle chega a oportunidade de encabezar o equipo do PSdG-PSOE á alcaldía da súa cidade, Ferrol, na que resultou gañador o BNG do que sería Alcalde Xaime Bello, sendo nomeado Bonifacio, coma Tenente de Alcalde, despois de pactar co BNG un acordo de goberno.\nNese posto permanecería tan só un ano, xa que a loita interna no partido, acabaría por desplazalo do seu lugar, totalmente merecido que obstentaba ata ese momento. Pero iso non foi impedimento para que seguise exercendo o seu cargo como Concelleiro de Cultura do Concello de Ferrol ata o 2003, período no cal Ferrol, experimentou dunha grande e variada axenda cultural de calidade como nunca vivira, e que ata o de agora, non se volveu a repetir. Grandes artistas pasaron por distintos espazos escénicos de Ferrol, para todos os gustos, creou Ciclos e deu un impulso a outros coma os Xoves Teatrais no Torrente Ballester ou o Ciclo de Teatro Afeccionado máis importante de toda Galicia, e seguramente de todo o noroeste da península, Domingos a Escena, que a día de hoxe se segue a desenvolver con renovado éxito e recoñecemento e que temos o pracer de coordinar, cada domingo no Centro Cívico de Caranza.\nNon hai que olvidar tamén as actuacións levadas en materia de rehabilitación, protección e construcción de infrasestructuras culturais. así como a axuda mostrada para con todas as asociacións e entidades tanto históricas como novas, que loitaban e seguimos loitando pola cultura da nosa cidade.\nSería xa en 2003 cando as loitas internas do partido, propiciaron a súa saída do PSdG-PSOE para fundar o seu propio partido, Acción Ciudadana de Ferrol coa que loitou para entrar no Concello de Ferrol, pero non sendo este o caso, decidíu retirarse da política activa, rematando coa paixón da súa vida, a loita pola cultura e por Ferrol, dunha maneira que nunca se debeu ter producido.\nO día 5 de decembro de 2006, chegabanos a nova que nunca desexaramos escoitar, Boni deixábanos, para descansar, despois dunha vida chea de loita que non foi recoñecida como se merecía, e que aínda con pequenos homenaxes, coma o que lle adicou esta modesta asociación, ou o que lle adicaron no Teatro Jofre (do cal foi el partícipe, para que hoxe en día poidamos desfruutar) non é suficiente para todo o legado que nos deixou e da cantidade de cultura da que podemos desfrutar hoxe en día en Ferrol grazas á súa labor.


Tanxugueiras cala os discursos de odio coa súa nova canción, ‘Seghadoras’\nRedacción 23 de junio de 2022, 14:05\nTanxugueiras celebra San Xoán coa publicación, ás 00.00 horas, do seu novo tema, ‘Seghadoras’. A canción, que estará dispoñible a partir desa hora en todas as plataformas dixitais, acompáñase dun sinxelo e potente videoclip no que as propias cantareiras son protagonistas e que se poderá ver, desde a medianoite, na súa canle de Youtube.\n“Sega, miña terra, sega”, canta con coraxe Tanxugueiras nun tema no que o trío, para abordar un dos temas fundamentais do seu discurso, o apoderamento feminino, emprega como metáfora un ritual tradicional do rural como é o labor das segadoras: mulleres que collen a fouce afiada e, con forza, rozan para deixar medrar novamente a herba. Un símil que as pandeireteiras asocian tamén coa propia tradición do San Xoán: o lume que purifica para deixar atrás todo aquelo que non permite avanzar e dar unha cálida benvida ao que veña.\nPorque, ao cabo, ‘Seghadoras’ fala da toma de conciencia e da confianza nunha mesma. Fala de coller o fouciño e abandonar os discursos de odio, a hostilidade e as voces interesadas. Limpar para ser dona dunha mesma, da súa vida, do seu proxecto. Se ‘Desidia’ é un canto ao autocoidado, ‘Seghadoras’ non deixa o amor propio atrás: “Que a xente siga falando / pouco a pouco vou collendo / todo o que fun sementando”, pregoan Sabela Maneiro, Aida Tarrío e Olaia Maneiro neste novo tema.\n“Cada día estamos máis convencidas de falar e cantar sobre o necesario que é ter voz propia e rachar con todo aquelo que non che fai ben. De apostar por ti para avanzar no teu camiño. De ser consciente de quen es e de que as decisións son túas”, explican. “Ter a forza e a coraxe para desprenderte do que non suma ás veces non é sinxelo, pero somos quen de facelo. E iso é ‘Seghadoras’: ser capaz de ter ferramentas e forza para cortar con todo iso e abrir camiños para a vida. É tamén é unha homenaxe á terra, as nais, ás mulleres que nos pariron e ao apoderamento”, apuntan as pandeireteiras.\nO tema, que formará parte do terceiro disco de Tanxugueiras, preséntase cun videoclip dirixido por Trece Amarillo (Diego M. Barcia e Diego Santaclara) e producido por PlayPlan Cultural, o tándem habitual no desenvolvemento dos traballos audiovisuais das cantareiras. A peza conta con Olaia, Aida e Sabela de protagonistas e, desta quenda, suma a presenza dos músicos que acompañan ao trío na súa Xira Midas: o co-produtor Iago Pico (percusión electrónica) e Isaac Palacín (percusión tradicional).\nPREVENDA DO NOVO DISCO\nDesde o pasado 17 de xuño xa está dispoñible a prevenda do terceiro disco de Tanxugueiras, que se publicará o 29 de xullo, e que contará con temas como 'Seghadoras', 'Desidia', 'Pano Corado', 'Averno', 'Terra', 'Figa' ou ‘Midas’. Pódese acceder á reserva do álbum a través do propio espazo web de Tanxugueiras, www.tanxugueiras.gal, ou mesmo da Plataforma de Afectadxs polo Novo Álbum de Tanxugueiras, unha chiscadela do trío de cantareiras á súa comunidade de fans para “combatir o tanxumono” mentres que o álbum non chega.\nCultura videoclip Tanxugueiras


A música e o turismo de Galicia desembarcan en Glasgow como territorio convidado no festival Celtic Connections - AGADIC\nFarao baixo a marca GalicianTunes On Tour dentro do programa Showcase Scotland\nA música e o turismo de Galicia desembarcan en Glasgow como territorio convidado no festival Celtic Connections\nA Consellería de Cultura e Turismo promove a delegación galega neste prestixioso encontro musical, da que forman parte oito grupos musicais e unha ducia de empresas turísticas que contactarán con promotoras e axentes internacionais\nSondeseu actuará este xoves na gala inaugural do evento, no que tamén tocarán Anxo Lorenzo, Mercedes Peón, Tanxugueiras, Raíces Aéreas (Mónica de Nut), Xabier Díaz & Adufeiras de Salitre, Talabarte e Banda das Crechas\nO conselleiro de Cultura e Turismo, Román Rodríguez, subliñou hoxe en Vigo o papel protagonista que terá Galicia na 26ª edición do festival Celtic Connections de Glasgow (Escocia) como o territorio convidado este ano polo seu programa Showcase Scotland. Este prestixioso evento musical, que terá lugar do 17 de xaneiro ao 3 de febreiro, está consolidado como un dos máis relevantes da temporada de inverno a nivel mundial e o máis destacado no ámbito dos sons celtas.\nCon tal motivo, a Consellería de Cultura e Turismo organizou, a través da Axencia Galega das Industrias Culturais (Agadic) e baixo a marca GalicianTunes On Tour, unha delegación institucional, profesional e artística co obxectivo de apoiar a proxección exterior da nosa música e de promover Galicia como destino turístico-cultural. Dela forman parte oito formacións artísticas, así como unha ducia de empresas e operadores turísticos, que terán a oportunidade de entrar en contacto directo con promotoras e axentes internacionais dos seus respectivos sectores.\nAsí o detallou Román Rodríguez na presentación celebrada hoxe no Museo do Mar de Galicia, na que tamén interviñeron Vítor Belho, de Nordesía, a cargo da coordinación desta delegación artística e comercial; Rodrigo Romaní, fundador e director da orquestra Sondeseu; Sabela Maneiro, de Tanxugueiras; e Cesáreo Pardal, presidente do Clúster Turismo Galicia, que colabora coa consellería na organización da misión turística.\nO director da Agadic, Jacobo Sutil; o delegado territorial da Xunta en Vigo, Ignacio López-Chaves; e unha representación dos artistas que tocarán en Glasgow asistiron tamén a este acto, para o que se contou coa música en directo dun trío de arpa, bouzouki e violín, integrado por músicos de Sondeseu.\nEsta orquestra galega de música folk e tradicional subirá ao escenario principal do Glasgow Royal Concert Hall durante a gala de apertura do Celtic Connections este xoves 17. Como parte do cartel xeral do evento, tamén tocarán na cidade escocesa Anxo Lorenzo e Mercedes Peón os días 25 e 26, respectivamente.\nAdemais, Galicia terá un especial protagonismo como o territorio convidado de Showcase Scotland, con diferentes actuacións entre o 30 de xaneiro e 2 de febreiro a cargo de Raíces Aéreas (Mónica de Nut), Tanxugueiras, Xabier Díaz & Adufeiras de Salitre, Anxo Lorenzo, Talabarte e Banda das Crechas. O conselleiro explicou que esta representación foi decidida polo propio festival tras unha convocatoria aberta, ao tempo que incidiu no feito de que, ademais de ao público xeral, estes concertos serán seguidos por uns 200 delegados internacionais acreditados, entre os que se atopan axentes de vendas, responsables de festivais, selos discográficos, managers e medios de comunicación dunha vintena de países.\nA Xunta recolleu este convite por parte do festival para ofrecerlles aos grupos participantes novas oportunidades de internacionalización non só das súas carreiras particulares, senón tamén da música galega en xeral. Para reforzar a súa presenta no cartel do Celtic Connections, editouse diferente material promocional, entre o que destaca un CD con temas dos devanditos solistas e bandas.\nRomán Rodríguez incidiu en que esta relevante presenza da música galega no festival serve, ademais, de porta de entrada para proxectar desde Glasgow a todo o mercado británico e europeo as vantaxes do tándem cultura-turismo en clave galega. Para isto, cóntase coa colaboración do Clúster Turismo Galicia para a celebración o 1 de febreiro dun evento específico para presentar Galicia como destino turístico diante de empresas e touroperadores radicados en Escocia.\nEsta acción incluirá unha xornada de workshop entre os representantes dunha ducia de empresas turísticas galegas cos doutros tantos operadores escoceses, unha degustación de produtos galegos a partir das elaboracións culinarias facilitadas polo Centro Superior de Hostalería de Galicia ou a difusión do noso patrimonio cultural, natural e patrimonial a través dun stand instalado nun dos recintos principais do festival. Tamén o día 1, Celtic Connections será o anfitrión da ‘Galician festa’ en honor aos nosos artistas e profesionais.\n-GalicianTunes On Tour


China construíu unha base marciana no deserto Sueneé Universe\nChina construíu unha base marciana no deserto\n1692x 19. 03. 2019 1 Reader\nCategoría: Exopolitica, Ciencia e tecnoloxía\nChina construíu un complexo 150 millóns de yuans (22 millóns de dólares) deseñado para persoas 60 e está dispoñible non só para as secretarias chinesas, senón tamén para os turistas. A base está construída preto da aldea de Mangaj no deserto árido no nordeste da Meseta Tibetana, provincia de Qinghai. As condicións naturais deste lugar foron elixidas para a estación de simulación en Marte, onde a China planea aterrar na sonda 2020.\nCondicións similares a Marte\nO deserto árido é imitar as condicións en Marte. Ademais da paisaxe do deserto pedregoso, teñen cambios de temperatura comúns e severos. Igual que en Marte, hai fluctuacións moi significativas entre as temperaturas do día e da noite.\nComo di a Axencia Espacial chinesa (CNSA), varios experimentos baseados na ciencia levaranse a cabo na base, pero tamén poden ser visitados por "curiosos e aventureros". A tarefa principal do complexo é resolver os problemas fundamentais que pode atopar a primeira tripulación enviada a Marte.\nA construción comezou en xuño 2018, esténdese a 53 330 m2 e en contedores (cabs) pode vivir ata 60 e outras 100 en tendas especiais.\nChina - complexo\nO profesor de cosmología de física cosmos de Pekín, Jiao Wei Xin, dixo nunha entrevista de Global Times que é moi difícil crear unha simulación de condicións naturais marcianas no terreo debido á súa diferenza cos ambientes terrestres e agresivos: unha atmosfera moi rara, fortes raios cósmicos, tormentas de area frecuentes e diferenzas de superficie significativas.\nChina centrouse realmente no planeta vermello e planea enviar catro misións a 2030 para explorar o universo máis distante. Incluíndo o lanzamento de sondas en Marte, asteroides e Xúpiter, os informes da axencia Sinhua.\nEtiquetas: China, Xúpiter, Tíbet, Universo\nOs estranxeiros son máis intelixentes do que nós, pero sen sentimentos\n1 3898x Lectores 2\n¡Descubriuse auga en Itokawa!\nUFO: secuestro Betty Andreasson\nPara maio 2019: 5905 Kč\nCustos por mes cubertos desde: 20 20%\n20.05. Frantisek Kalny 250 Kč\n- O sitio está agora mesmo Usuarios de 141 en liña


Redacción | Sábado, 20 de Maio de 2017, 11:35\nARCHIVADO EN | Viana do Bolo Ourense tractorada heladas castaña centeno miel Agricultura sector primario Unións Agrarias\nMáis de 200 tractores tomaron este venres as estradas de Viana do Bolo (Ourense) en protesta pola falta de axudas da Xunta para os produtores de castaña e cereal, así como apicultores afectados polas xeadas do mes de abril.\nGandeiros e produtores dos seis municipios do Leste da provincia responderon á convocatoria realizada polo sindicato Unións Agrarias (UUAA). Percorreron Viana do Bolo e varias estradas da comarca ata desembocar en Augas Mansas, onde tivo lugar a lectura dun manifesto.\nOs produtores da zona reclaman axudas por parte das institucións e lamentan que un mes despois das xeadas que afectaron aos seus cultivos non recibiron ningún tipo de apoio institucional.\nA responsable comarcal de UUAA, María Páez, explicou que a xeada do 27 de abril acabou co "100% da produción de castañas e cereais", e tamén afectou aos produtores de mel, porque desde entón apenas houbo floración.\n"Tivemos que sacar os tractores para que se saiba como estamos" dixo Páez, que insistiu en que sen axudas moitas explotacións non poderán manterse este ano.\nAsí mesmo, explicou que o frío levou por diante a colleita de centeo e de forraxe co que se esperaba manter ao gando. A situación "é similar" no caso das castañas, que supoñían un apoio á economía de moitos produtores.\nUNHAS 500 FAMILIAS AFECTADAS EN SEIS CONCELLOS\nUnións Agrarias cifra en unhas 500 familias as afectadas nos seis concellos que compoñen o oriente da provincia e que se suman ás demandas dos viticultores que tamén viron moi minguada a colleita deste ano por as intensas xeadas de abril.\nPaéz lamentou que a diferenza do que ocorreu co viño, os produtores de castaña e de centeo non recibiron ningún tipo de apoio ou visita por parte de representantes do Goberno galego.\n"Se agora veñen que o fagan con algo, que veñan con solucións", pediu a responsable de UUAA. Os produtores da zona confirmaron que participarán en máis actividades de protesta e que o martes participarán nunha concentración convocada polas denominacións de orixe en Ourense.


Máis de 700 novos inscritos en Ternera Gallega e Vaca Galega / Boi Galego recibirán axudas pola súa incorporación ás IXP\nCo obxectivo de impulsar a integración de produtores nos selos de calidade galegos, a consellería de Medio Rural, a través da Agacal, vén de resolver as axudas a estas incorporacións, financiadas co fondo Europeo Agrícola de Desarrollo Rural (Feader). A maioría dos perceptores destas axudas pertencen ao Consello Regulador das IXP de Carne de Vacún de Galicia, que suma 716 novos membros.\nNo caso de Ternera Gallega, son 470 os gandeiros que percibirán estas achegas económicas, mentres que outros 246 beneficiarios forman parte da IXP Vaca Galega / Boi Galego. Pola súa banda, o Craega (Consello Regulador de Agricultura Ecolóxica) presentou 156 solicitudes, Mel de Galicia incorporou 20 produtores e a DO Valdeorras, 1. En total, as axudas suman 150.350 euros, que se van repartir entre 893 gandeiros e agricultores.\nEstas achegas cobren o 100% dos gastos subvencionables, que abarcarían os custos fixos derivados da inscrición nas IXP, DOP ou DO galegas, a cota anual de participación e os gastos ocasionados polos controis necesarios para cumprir os requisitos de cada selo de calidade.\nUnha vez publicada a resolución no DOG, os novos produtores teñen ata o 31 de outubro para presentar os xustificantes e facturas correspondentes. Para os inscritos como particulares en Ternera Gallega e Vaca Galega / Boi Galego, é o propio Consello Regulador o que se encarga de realizar estes trámites.


Concello de Mos » Dúas familias mosenses máis poderán optar a vivendas de aluguer social, esta vez nas que foran casas dos mestres de Dornelas\nInicioActualidadeDúas familias mosenses máis poderán optar a vivendas de aluguer social, esta vez nas que foran casas dos mestres de Dornelas\nDúas familias mosenses máis poderán optar a vivendas de aluguer social, esta vez nas que foran casas dos mestres de Dornelas\nO Concello traballa na desafectación e posterior cesión á administración local por parte da Xunta de Galicia\nEsta mañá desprazouse ata Mos o Inspector de Centros Educativos de Mos e Vigo da Xunta de Galicia para visitar, acompañado da concelleira de Educación mosense, Kely Monzón, e do Secretario municipal, as dúas vivendas que foran dos mestres das chamadas Escolas Unitarias de Dornelas. O Inspector acudiu para certificar o estado das dúas vivendas, -que xa se atopan desocupadas-, de cara a proceder a continuación á súa desafectación e posterior cesión das mesmas por parte da Xunta de Galicia ó Concello de Mos.\nUnha vez desafectadas e cedidas a súa titularidade ó Concello, pasarán a formar parte da bolsa municipal de vivendas de aluguer social, na que se atopan tamén incluídos os recentemente adxudicados tres pisos da Urbanización de San Eleuterio, na parroquia de Tameiga. O Concello de Mos é propietario dun total de seis vivendas na zona de San Eleuterio, as cales estiveron todas ocupadas ata fai uns meses, quedando libres os tres pisos que saíron a proceso de adxudicación en réxime de aluguer. Agora, con estas dúas vivendas en Dornelas, o Concello sumaría unha bolsa dun total de 8 vivendas en réxime de aluguer social.\nAs dúas vivendas de Dornelas atópanse situadas detrás do edificio das antigas Escolas Unitarias da parroquia, onde actualmente ten instalada a súa sede a Asociación de Veciños de Dornelas.\nSobre este procedemento a edil Kely Monzón declaraba hoxe que “é unha alegría poder dotar de vivenda a dúas familias mosenses máis nestes tempos tan duros de crise nos que é importantísimo o dereito á vivenda e o acceso á mesma”. As condicións a cumplir polas familias que opten a ocupar estas dúas vivendas aparecerán especificadas nas bases, que se publicarán cando sexan efectivos os procesos de desafectación e cesión.\nRespecto desta iniciativa, a concelleira delegada de Educación declararou que “o Concello de Mos, vendo a complicada situación económica de moitas familias por mor da crise, decidiu iniciar os trámites necesarios para sacar a adxudicación estas dúas vivendas en Dornelas, para que os veciños e veciñas do municipio poidan optar a alugalas”.


Francisco Sánchez, en galego na revista "Nós" en 1922\nO 30 de outubro de 1920 sae do prelo o primeiro número da revista “Nós: Boletín mensual da cultura galega, órgao da Sociedade Galega de Pubricación Nós” e como sinala nas súas primeiras verbas: Pra ledicia de todos e para enseño de moitos”.\nA revista “Nós” comeza a súa andaina editada en Ourense, nos seus primeiros quince números, para continuar logo por imprentas de Pontevedra, A Coruña e, finalmente, na imprenta de Anxel Casal en Santiago de Compostela onde será editado o último número pouco antes da sublevación militar do 18 de xullo de 1936, non chegándose a distribuír ao ser queimados os exemplares (agás dous) xunto coa imprenta de Anxel Casal polos sublevados. Pero a revista mantivo sempre como lugar de procedencia e sede a cidade de Ourense.\nA revista “Nós” ten unha singular importancia para a cultura de Galicia. Os primeiros responsábeis de Nós foron: Vicente Risco, director; Arturo Noguerol, xerente; Xabier Prado “Lameiro”, redactor xefe; Xulio Gallego, secretario de redacción; e Ramón Cabanillas, Alfonso R. Castelao, Antón Losada Diéguez, Ramón Otero Pedrayo e Florentino López Cuevillas, redactores. O deseño gráfico da revista ao longo da súa historia sería obra de Castelao. Este é o cerne do que hoxe coñecemos como “xeración Nós” que tan transcendental papel ten xogado na revitalización da nosa cultura e a nosa lingua.\nComo sinala Prudencio Viveiro, “a misión fundamental da revista Nós foi a modernización da cultura galega, facendo fincapé no propio, mais tamén abríndose ás culturas europeas do seu tempo, nomeadamente aquelas coas que se pretendía entroncar: Irlanda e Portugal. Así, os máis relevantes autores irlandeses ˗como William Butler Yeats ou James Joyce˗ ou portugueses ˗como Teixeira de Pascoães˗ publicaron en galego nas páxinas de Nós. A revista contribuíu, deste xeito, ao coñecemento das últimas novidades culturais a nivel europeo.\nO nacionalismo de Nós fai fincapé no propio, mais non só para consumo interno, senón para contribuír desde Galiza á cultura universal. Xa que logo, a revista recollía artigos de carácter científico, de diversas disciplinas, ademais de manter ao longo da súa historia a sección «Os homes, os feitos, as verbas», resumo da actualidade cultural do momento.”\nNeste ano está preparada unha intensa programación commemorativa deste centenario que, con permiso da pandemia do Covid19, chegará a numerosos lugares de Galicia pero especialmente a Ourense.\nNesta arela multidisciplinar da revista, no seu número 12 de 25 de agosto de 1922, o primeiro dos artigos que publica é o titulado “O filósofo de Tuy” dedicado á figura do tudense Francisco Sánchez e que tras esta primeira entrada cunha introdución á obra e biografía do filósofo, continuará coa tradución ao galego da principal obra de Francisco Sánchez, Quod nihil scitur. A tradución se publica nos seguintes números: 14-15, 19-23, 26-27, 30, 35-37, 40, entre 1922 e 1927\nXa en Tudensia nos temos ocupado en varias oportunidades da senlleira figura de Sánchez abordada dende diversas perspectivas: (http://tudensia.blogspot.com/search?q=Francisco+S%C3%A1nchezhttp://tudensia.blogspot.com/search?q=Francisco+S%C3%A1nchez) .\nTamén lembrar a magnifica Biblioteca Virtual sobre Francisco Sánchez da Fundación Ignacio Larramendi que amais de recoller todas as obras do médico e filósofo tudense publica un máis que interesante estudo de Rafael V. Orden Jiménez, profesor de Historia de la Filosofía na Universidade Complutense de Madrid. Unha iniciativa que temos de agradecer a “tudense” Luis Hernando de Larramendi pois foi o seu empeño o que impulsou esta web altamente recomendable: http://www.larramendi.es/francisco_sanchez/es/micrositios/inicio.do\nEste traballo sobre Francisco Sánchez e a súa principal obra, Quod nihil scitur, é toda unha primicia ao traducir a obra filosófica por ver primeira do latín para facela accesible ao público, demostrando a importante achega que se ofrece dende á revista “Nós” á recuperación da figura do filósofo tudense do século XVI.\nComo sinala Rafael Orden : Sánchez ha sido adoptado por el nacionalismo gallego como una de sus figuras renacentistas emblemáticas, y no debe extrañar por ello la pronta traducción de su obra más reconocida al gallego en la revista nacionalista Nós, que se enorgullecía en los años veinte del siglo pasado por haber sido la primera en ofrecer en una lengua europea moderna una traducción de Quod nihil scitur. Esto explicaría, además, una curiosidad historiográfica, a saber, que una parte apreciable de la investigación sobre Francisco Sánchez en español se haya desarrollado en el marco de instituciones científicas y académicas de Galicia o por investigadores ligados a la cultura gallega, incluso más allá del Atlántico, pues sólo por este motivo de su procedencia se explica que el Centro Gallego de Montevideo promoviese en el año 1929 una conferencia sobre Francisco Sánchez a cargo del filósofo uruguayo Luis Gil Salguero, la cual publicaría al año siguiente en la revista del propio Centro.\nAndando os anos outro médico tudense, Darío Álvarez Blázquez dedicara a súa tese de doutoramento á figura do Sánchez, editada no ano 1964 nunha monografía: “Francisco Sánchez, “El Escéptico”: un gallego precursor”.\nPero recuperemos a edición na revista “Nós” da obra sancheciana. A tradución da súa obra e a introdución a realiza Xan Aznar Ponte. Non existe un estudo sobre este profesor de filosofía que naquel ano 1922 exercía a docencia no Instituto de Ourense.\nXan Aznar foi premio extraordinario de filosofía na Universidade Central de Madrid e posteriormente foi pensionado pola Junta de Ampliación de Estudios. En 1920 e tras unha brillante oposición é nomeado catedrático de “Psicoloxía e Lóxica” no Instituto de Ourense.\nAnos despois continuará a súa carreira profesional no Instituto de Cuenca, onde en 1931 permuta a súa praza pola de Ávila que ocupaba outro galego e compañeiro de publicación na revista “Nós”, Eugenio Montes Domínguez. Ocupando a praza de Ávila, tras o estourido da Guerra Civil, é sometido en 1937 a un proceso de depuración na súa condición de “catedrático de psicoloxía e lóxica e de ética e rudimentos do Dereito”. Proceso que determina a súa “separación definitiva del servicio y la baja en el escalafón respectivo del citado Catedrático”. Posteriormente no ano 1940 presenta un recurso e aceptase unha aminoración da pena, de tal forma que logra reincorporarse máis adiante de novo á docencia aparecendo nos anos cincuenta como catedrático no Instituto de Alcalá de Heneres. Faleceu en Madrid 8 de abril de 1960, estaba casado con María Losada Drake.\nXan Aznar Ponte é compañeiro de Instituto de Ourense con Ramón Otero Pedrayo, e está vinculado ao grupo de intelectuais da revista “Nós”. Otero dixo sobre “Juanito” Aznar Ponte: “ Aznar ten lido moito e boa filosofía e literatura. Grande amigo, non gosta con entusiasmo calmo senón dunha súa independencia de “far niente” e de libros, millor de finas esencias de libros. Un admirable alumno de Montaigne”.\nOs coñecementos de Xan Aznar da filosofía moderna e da historia da filosofía consolidados na súa estadía en Europa, como bolseiro da Juan de Ampliación de Estudios, encaixan perfectamente co espírito que Risco e os seus compañeiros en “Nos” pretendía darlle á revista para normalizar e internacionalizar a cultura galega. Neste sentido a figura do médico e filósofo Francisco Sánchez resulta sumamente pertinente.\nNo número de 25 de agosto de 1922 comeza o seu artigo sobre Francisco Sánchez, Xan Aznar Ponte (respectamos a súa grafía): “O Filósofo de Tuy. A moitos halles causar sorpresa o titulo d’iste artigo, e cecais qu’o seu esprito sonria escepticamente ó lelo. Un filósofo galego?... N-outro tempo xa ido felizmente estranaba ouvir falar de filósofos hespañois e moito mais d’unha filosofía nazonal. Hoxe aínda, pra moitesemos galegos é unha revelación ouviren nombrar a un pensador nado na súa terra. E nada menos que se trata d’unha das grandes figuras do Renacemento filosófico no que Hespaña participou tan intensamente coma no renacemento artisteco e literario, producindo tres persoalidades tan orixinaes e barudas com’o valenciano Xan Luis Vives, o estremeño Pedro de Valencia e o galego Francisco Sánchez. Tres nomes qu’iles solos abondan para nazionalial-a filosofía dun país.\nA súa obra, o interesantísimo tratado Quod nihil scitur, sigue descoñecido, sendo moito mais citado que leído. A causa de non haber ningunha versión ao castelán. Compre dalo a coñecer (...)Traducirmos e darmos a coñecer na súa terra a obra filosófica do insine pensador, tal é o noso empeño. A súa importancia non parez que se poida discutir . Poderase discutir, criticar e desbotar o escepticismo, no terreo da especulación; ee pol-o memso, atopar desbotabel o escepticismo do noso pensador; mais sería empeño vano descoñecer históricamente a importancia de tal sistema e negarllo á obra que tratamos de dar a coñecer na nosa lingoa, cando ademais ela ten o mérito indiscutibel de ser precursora do método positivo y-esperimental da ciencia moderna” que centramos na figura de René Descartes.\nSirva esta lembranza, no ano do centenario da revista “Nós”, para remarcar como foi este fato de intelectuais galegos os que promoveron a primeira tradución do “Quod nihil scitur” a unha lingua moderna (en torno a 1927 se publica a primeira tradución en castelán) e incorporando a figura de Francisco Sánchez á edificación da cultura de Galicia, resaltando a achega que Tui ten realizado ao longo dos séculos.\nComo sinala Aznar Ponte: “podemos dicir qu’a historia é a un pobo, o qu’a memoria ó individuo. Os pobos coñocendo e lembrando a súa historia é com’adequiren enerxia d’abondo pra seguiren facendoa. Isto pasa en calquera orde de feitos e o mesmo na filosofía. Podemos consideral-a humanidade pensadora com’un solo individo, e asi com’iste pra seguir pensando ten que lembrar o xa pensado e mantelo com’en depósito na memoria, asi os pobos han lembral-os seus feitos pra seguiren autuando, vigorizándose co pasado. No dominio da filosofía e da especulación que é o qu’a nós nos importa, convén que lembremol-o nóso pasado, a nósa historia filosófica (que si a tivemos, coma a tiveron todolos pobos, y-o negalo non é máis que iñorala), pra qu’asi vigoricemol-a nosa intelixencia e d’iste xeito seguirmos pensando e acrarando o noso porvir filosófico”.\nfrancisco sánchez Juan Aznar Revista Nós\nEtiquetas: francisco sánchez Juan Aznar Revista Nós\nParlamentarios tudenses IX: Augusto González Besad...\nDe novo, Tui cidade slow?\nSor Lucía e Tui: unha relación escondida?\nAos nosos seguidores....\nFrancisco Sánchez, en galego na revista "Nós" en 1...\nParlamentarios tudenses (VIII): Mariano Ordoñez, a...\nUnha xoia descoñecida: O Pontifical tudense do sec...\nO relato tudense do século XI da viaxe de Trezenzo...


24 horas de manifestación sen parar contra a conversión dunha canteira en vertedoiro\nAta 24 horas de protesta interrompida. Isto é o que planea a Plataforma Casalonga Libre de Residuos para esta fin de semana ante a reactivación das obras na canteira de Casalonga (Teo).\nA cadea humana contra o vertedoiro de Casalonga a vista de dron (VÍDEO)\nA plataforma Casalonga Limpa de Residuos logrou un gran éxito este domingo ao xuntar miles de persoas, unhas 3.000 segundo os organizadores, nunha cadea humana. O colectivo non se fía das intencións de Toysal.\nO Concello de Teo emite un informe de incompatibilidade urbanística da planta de Casalonga\nO alcalde e a concelleira aproveitaron para indicar que "a presión cidadá ten que continuar"\nPrado acusou ao alcalde da localidade coruñesa de "retorcer" as súas palabras coa "intención de que o foco se poña sobre o Partido Popular e non sobre En Marea"\nEn setembro comeza o período de exposición pública do proxecto da planta de residuos de Casalonga\nPrimeiro a acción, despois as presentacións\nA Plataforma Casalonga Limpa preséntase oficialmente este xoves 12, tras un primeiro mes de actividade reivindicativa "incesante"\nCríticos con proxectos negativos para o medioambiente xuntan as súas voces\nA Plataforma Casalonga Limpa de Residuos aplaude que todos os grupos municipais posiciónense contra a polémica planta de Toysal. Iso si, tamén constanta -e respectan- que non hai consenso político sobre como parar o proxecto.\nOs residuos de ENCE poderían ir parar á planta de Casalonga\nA Plataforma Casalonga Limpa de Residuos cre firmemente que ENCE podería ser o "principal produtor" de lodos residuais industriais que xestiona Toysal e "o seu maior cliente"\nA planta que Toysal quere instalar en Casalonga ten na súa contra ao Concello, ecoloxistas e, en principio, a todos os grandes partidos galegos. Algo moi difícil de ver en Galicia, onde este tipo de polémicas soe enfrontar a esquerda e dereita. Entrevistamos a José Antonio Herrera, un dos portavoces da Plataforma Casalonga Limpa de Residuos sobre os motivos deste rexeitamento unánime. A proximidade ao Camiño de Santiago, o exemplo da protesta contra a Mina de Touro e o impacto na economía local son algúns doutros temas desta conversación.\n"Esta andaina pretende ser unha metáfora dos primeiros pasos que nos conducirán á vitoria sobre aqueles que queren chegar de merda o lugar onde nacemos e vivimos, onde traballamos, onde as nosas avoas e avós sentan a tomar fresco, ou onde a nosa fillas e fillos xogan ao saír da escola", reza o manifesto.


| EPX Santiago\nA Escola de Práctica Xurídica e o Colexio de Avogados de Santiago están a organizar un Curso de acceso e formación continuada sobre violencia de xénero para las letradas e letrados da quenda de oficio.\nA sesión inaugural celebrouse o luns 21 e maio, no salón de graos da facultade de Dereito, con masiva asistencia de persoas inscritas, e contou coa participación da Secretaria Xeral de Igualdade de la Xunta de Galicia, Susana López Abella, que recordou que Galicia é pioneira en igualdade y prevención contra a violencia de xénero pois foi das primeiras Comunidades en establecer un decreto de formación en esta materia para o persoal da Administración.\nO obxectivo do curso é proporcionar coñecementos útiles e necesarios nesta importante e complexa materia para ofrecer ás vítimas de violencia de xénero a mellor asistencia posible.\nA estrutura do curso conta con nove módulos e contempla un taller práctico. Será impartido por maxistrados, fiscais, membros das forzas e corpos de seguridade, avogados, psicólogos e médicos para garantir o estudo multidisciplinar da materia.\nO temario aborda a loita contra a violencia de xénero desde diversas perspectivas, como a policial, a xurisdicional, a médico-forense, a psíquica, a civil e a asistencial. Tamén inclúe un módulo enteiramente dedicado ao estudo dos delitos cometidos a través das TICs e a súa proba.\nAs sesións que conforman o curso celebraranse desde o 21 de maio ata o 25 de xuño de 2019